Diari Oficial de la Generalitat Valenciana


Sumari del DOGV 195, del 13-10-1984 (1984/803458)

REIAL DECRET 1720/1984, de 18 de juliol, sobre traspàs de funcions i serveis de l'Administració de l'Estat a la Comunitat Valenciana en matèria de patrimoni arquitectònic, control de qualitat d'edificació i habitatge.
-------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/1984/07/18/1720/dof/vci/html**

### Dades del document

Número de DOGV
:   195

Data del DOGV
:   13-10-1984

Secció del DOGV
:   DISPOSICIONS GENERALS

Número del document
:   1984/803458


Data del document
:   18-07-1984

Organisme emissor
:   Presidència del Govern

Tipus de document
:   Reial decret

Anàlisi jurídica

Reial Decret 1720/1984, de 18 de juliol, sobre traspàs de funcions i serveis de l'Administració de l'Estat a la Comunitat Valenciana en matèria de Patrimoni Arquitectònic, control de la qualitat d'edificació i habitatge.  
El Reial Decret 4015/1982, de 29 de desembre, determina les normes i el procediment a què han d'ajustar-se els traspassos de funcions i serveis de l'Estat a la Comunitat Valenciana.   
Segons que disposa el Reial Decret esmentat, que regula també el funcionament de la Comissió Mixta prevista en la disposició transitòria quarta de l'Estatut d'Autonomia de la Comunitat Valenciana, aquesta Comissió, després de considerar la conveniència i legalitat de realitzar els traspassos en matèria de patrimoni arquitectònic, control de la qualitat de l'edificació i habitatge, adoptà, en la reunió del dia 27 de juny de 1983, l'acord oportú, la virtualitat pràctica del qual n'exigeix l'aprovació pel Govern mitjançant Reial Decret.   
En atenció d'aquests motius, segons que disposa la disposició transitòria quarta de l'Estatut d'Autonomia de la Comunitat Valenciana, a proposta dels Ministeris d'Obres Públiques i Urbanisme i d'Administració Territorial, amb la deliberació prèvia del Consell de Ministres en la reunió del dia 18 de juliol de 1984,   
DECRETE:   
Article 1.r  
S'aprova l'acord de la Comissió Mixta prevista en la disposició transitòria quarta de l'Estatut d'Autonomia de la Comunitat Valenciana, de data 27 de juny de 1983, pel qual es traspassen funcions de l'Estat en matèria de patrimoni arquitectònic, control de qualitat de l'edificació i habitatge a la Comunitat Autònoma Valenciana, i se li traspassen els corresponents serveis i institucions i mitjans personals, materials i pressupostaris necessaris per a l'exercici d'aquelles.   
Article 2.n   
1. En conseqüència, queden traspassats a la Comunitat Valenciana les funcions a què fa referència l'acord que s'inclou com a annex I d'aquest Reial Decret i traspassats en aquesta els serveis i els béns, drets i les obligacions, així com el personal i els crèdits pressupostaris que figuren en les relacions adjuntes al propi acord de la Comissió Mixta en els termes i les condicions que s'hi especifiquen.   
2. En l'annex II d'aquest Reial Decret s'inclouen les disposicions legals afectades per aquest traspàs.   
Article 3.r   
Els traspassos a què fa referència aquest Reial Decret tindran efectivitat a partir del dia assenyalat en l'acord de la Comissió Mixta esmentada, sense perjudici que el Ministeri d'Obres Públiques i Urbanisme produesca, fins l'entrada en vigor d'aquest Reial Decret, els actes administratius necessaris per al manteniment dels serveis en el mateix règim i nivell de funcionament que tenien en el moment de l'adopció de l'acord que es transcriu com a annex I d'aquest Reial Decret.   
Article 4.t   
1. Els crèdits pressupostaris que figuren detallats en les relacions 3.2, actualitzats d'acord amb els Pressupostos Generals de l'Estat per a 1984, seran donats de baixa en els conceptes d?origen i transferits pel Ministeri d?Economia i Hisenda als conceptes habilitats en la secció 32, destinats a finançar els serveis assumits per les Comunitats Autònomes, una vegada siguen remesos al Departament esmentat, per part de l'Oficina Pressupostària del Ministeri d'Obres Públiques i Urbanisme, els certificats de retenció de crèdit, per donar compliment al que disposa la Llei de Pressupostos Generals de l'Estat per a 1984.   
2. Els crèdits no inclosos dins de la valoració del cost efectiu seran lliurats directament pel Ministeri d?Obres Públiques i Urbanisme i Organismes Autònoms afectats, a la Comunitat Autònoma Valenciana, independentment del destinatari final del pagament, per tal que la Comunitat Autònoma puga disposar dels fons amb l'antelació necessària per a l'efectivitat i la prestació corresponent en el mateix termini en què venia produint-se.  
Article 5.é  
Aquest Reial Decret entrarà en vigor el mateix dia de la publicació en el "Boletín Oficial del Estado".   
Donat a Madrid, a 18 de juliol de 1984.   
JOAN CARLES R.  
El Ministre de la Presidència,  
JAVIER MOSCOSO DEL PRADO Y MUÑOZ   
ANNEX I  
El Sr. Gonzalo Puebla de Diego i la Sra. Maria Blanca Blanquer i Prats, Secretaris de la Comissió Mixta prevista en la disposició transitòria quarta de l'Estatut d'Autonomia de la Comunitat Valenciana,   
CERTIFIQUEN:   
Que en la sessió plenària de la Comissió, celebrada el dia 27 de juny de 1983, s'adoptà acord sobre traspàs a la Comunitat Valenciana de les funcions i els serveis de l'Estat en matèria de patrimoni arquitectònic, control de la qualitat de l'edificació i habitatge, en els termes que tot seguit s'expressen:   
A) Referència a normes constitucionals i estatutàries i legals en què s'empara la transferència.   
La Constitució, en l'article 148.1.3.r estableix que les Comunitats Autònomes podran assumir competències en matèria d'habitatge, i en l'article 149.1. reserva a l'Estat la competència exclusiva sobre les matèries següents:   
a) En el número primer, en relació amb l'article 47, la regulació de condicions bàsiques que garantesquen la igualdat de tots els espanyols en l'exercici del dret a fruir d'un habitatge digna i adient.   
b) En el número onze, les bases d'ordenació del crèdit.   
c) En el número tretze, les bases i coordinació de la planificació general de l'activitat econòmica.   
D'altra banda, l'Estatut de la Comunitat Valenciana estableix, en l'article 31.5 i 9, que correspon a la Comunitat Valenciana la competència exclusiva en matèria d'habitatge i patrimoni arquitectònic d'interés per a la Comunitat Autònoma. Sobre la base d'aquestes previsions constitucionals i estatutàries, cal ja operar en aquest camp traspàs de funcions a la Comunitat Valenciana en matèria de patrimoni arquitectònic, control de la qualitat de l'edificació i habitatge.   
B) Funcions de l'Estat que assumeix la Comunitat Autònoma i identificació dels serveis que es traspassen.   
1. Es traspassen a la Comunitat Valenciana les funcions següents que venia realitzant l'Administració de l'Estat:   
a) Elaboració de la normativa pròpia en matèria d'habitatge i inspecció del compliment de la normativa estatal i autonòmica, així com la tramitació i resolució d'expedients administratius derivats de la infracció.   
b) Programació, control i seguiment d'habitatges de protecció oficial en l'àmbit territorial autonòmic.   
c) Promoció pública d'habitatges de protecció oficial, així com l'adquisició i gestió del sòl destinat a aquesta finalitat en l'àmbit autonòmic, tant directa com encomanada a les societats estatals.   
d) Control i qualificació d'habitatges de protecció oficial, de promoció privada, mitjançant l'aplicació de la normativa bàsica estatal i autonòmica corresponent.   
e) Programació de les actuacions de control de qualitat d'obres d'edificació de promoció pública i supervisió de programes de control d'edificació de promoció privada, execució per se, o per laboratoris homologats, del control de la qualitat i la promoció de la qualitat de l'edificació.   
f) Gestió i resolució de subvencions al Patronal de Millora d'Habitatge Rural a la conservació del patrimoni de les Corporacions locals i a les actuacions protegibles en matèria d'habitatge.   
g) Gestió i resolució dels expedients relacionats amb la concessió de l'ajuda econòmica personal en l'àmbit autonòmic, d'acord amb la normativa i el procediment establert per l'Estat i per la Comunitat Autònoma.   
h) Constitució i participació en Societats d'àmbit autonòmic per a la promoció d'habitatges de protecció oficial.   
i) Estudis bàsics i gestió de rehabilitació d'àrees urbanes i rurals i adopció de mesures de conservació i millora del parc immobiliari, així com del patrimoni arquitectònic sobre el qual exercesca funcions la Comunitat, d'acord amb el Reial Decret de traspassos.   
j) Conservació, funcionament, entreteniment i inspecció de les instal·lacions de luminotècnia en monuments o conjunts monumentals del patrimoni arquitectònic.   
k) Convenis amb Corporacions locals i els òrgans de gestió com a forma de promoció pública.   
2. Per a l'efectivitat de les funcions relacionades es traspassen a la Comunitat Valenciana, receptora d'aquestes, els mitjans personals, materials i pressupostaris que s'indiquen en les relacions a què hom fa referència en aquest acord.   
3. A fi d'assegurar el desenvolupament de la gestió pública immobiliària, l'Institut per a la Promoció Pública de l'Habitatge i la Comunitat Valenciana definiran un sistema de col·laboració respecte les funcions traspassades. Amb aquesta finalitat s'estableix una Comissió Informativa Mixta d'Habitatge, els membres de la qual seran designats per ambdues parts i establiran la pròpia metodologia de treball amb, almenys, una reunió trimestral i un període de vigència no inferior a un any.   
C) Serveis i funcions que es reserva l'Administració de l'Estat.   
Romandran en el Ministeri d'Obres Públiques i Urbanisme les funcions següents:   
a) Enunciat i desplegament, en forma de normes bàsiques, de mesures jurídiques, tècniques i financeres de protecció del patrimoni arquitectònic i del medi ambient edificat, en general, de l'habitatge en particular, de la qualitat de l'edificació i l'alta inspecció.  
b) Bases i coordinació del sector habitatge, vinculat a la planificació general de l'activitat econòmica, a l'ordenació del crèdit i a la concessió de beneficis fiscals.   
c) La promoció pública estatal d'habitatge destinada als Patronats de les Forces Armades, Guàrdia Civil Policia Nacional i funcionaris estatals, així com l'exercici d'actuacions directament derivades de necessitats de l'Administració Central i accions d'emergència, sense perjudici de la necessària cooperació amb la Comunitat Autònoma. d) L'elaboració i supervisió de projectes d'execució d'obres per a organismes de l'Administració de l'Estat així com l'adopció de mesures de conservació i millora del patrimoni arquitectònic que en depèn, i les actuacions en relació amb els edificis del patrimoni de l'Estat.   
e) Establiment i homologació dels procediments d'assaig de control de qualitat.  
f) Homologació de segells i marques de qualitat.  
g) L'ordenació tècnica de les professions vinculades a l'edificació i l'arquitectura.   
D) Funcions en què han de concórrer l'Administració de l'Estat i la de la Comunitat Autònoma i forma de cooperació.   
Es desenvoluparan coordinadament entre el Ministeri  
d 'Obres Públiques i Urbanisme i la Comunitat Valenciana, d'acord amb els mecanismes que en cada cos s'assenyalen, les funcions següents:  
a) Planificació, seguiment, finançament i estadística de les matèries que es traspassen, d'acord amb les previsions subministrades per les Comunitats Autònomes i, si convé, d'acord amb la normativa que regesca en el conjunt nacional.  
b) Desenvolupament i foment de la investigació en matèries que es traspassen i d'accions encaminades a la informació i difusió de les matèries esmentades.  
c) Catalogació i inventari dels monuments i possibles mesures d'actuació en aquests.  
d) Actuacions dels òrgans de control de qualitat d'edificació de les Comunitats Autònomes i formació del personal escaient.  
e) Elaboració de models indicatius de funcionament de les organitzacions de control de qualitat de l'edificació en les Comunitats Autònomes, incloent-hi la definició dels mitjans necessaris per a l'organització d'un nivell implantable a la totalitat de l'edificació a tota la Nació.  
f) Supervisió i homologació de laboratoris per a qualitat de l'edificació.  
g) Distribució entre les Comunitats Autònomes de subvencions al Patronal de Millora de l'Habitatge Rural i per a conservació del patrimoni de Corporacions locals i de préstecs a les Corporacions locals i els òrgans de gestió per a la promoció pública.  
h) Distribució entre les Comunitats Autònomes de les ajudes per a les actuacions protegibles en matèria d'habitatge.  
i) Registre d'entitats que desplegaren l'activitat en les matèries objecte de traspàs.   
E) Béns, drets i obligacions de l'Estat que es traspassen.  
1. Les dependències i els immobles que ocupen els Serveis que es traspassen i que figuren en la relació número 1, apartats 1.1 i 1.4. Els béns mobles afectes als serveis esmentats es detallaran en inventari unit a les corresponents actes de traspassos.   
2. La titularitat, amb tots els drets i les obligacions sobre els habitatges, locals comercials i edificacions complementàries, de propietat de l'IPPV, situats en el territori de la Comunitat Autònoma que s'indiquen en la relació 1, apartat 1.3. L'IPPV assumeix les obligacions econòmiques derivades de la regularització de la situació jurídica i registral d'aquells béns immobles i dels terrenys en què s'assenten. Aquesta obligació abastarà les despeses de protocolització i escripturació, i tindrà vigència durant un període de dos anys comptats des de la data de la publicació del Reial Decret pel qual s'aprove aquest acord. La compensació d'aquestes obligacions econòmiques prendrà la via de traspassos de l'IPPV a la Comunitat i es realitzarà trimestralment davant el balanç d'operacions de regularització executades per la Comunitat a trimestre vençut.   
Alhora, l'IPPV es farà càrrec de totes les obligacions conegudes existents amb anterioritat a la data dels traspassos i serà de càrrec de l'Administració de l'Estat el cost derivat del compliment i l'execució per la Comunitat Autònoma de les sentències judicials que es pronuncien, en els processos iniciats amb anterioritat a la data d'efectivitat del traspàs, o en aquells que, iniciats després de la data esmentada, tinguen per objecte el reconeixement de dret o situacions jurídiques que siguen declarats judicialment perfeccionats amb anterioritat a aquesta, sempre que es notifique a l'Administració de l'Estat en temps i forma, a efectes que, en temps hàbil, puga personar-s'hi degudament.   
Això no obstant, l'Administració de l'Estat no assumirà l'excés de càrregues d'urbanització sobre les previstes en el planejament vigent, no contemplades en els projectes d'execució i urbanització, que puguen ser exigides en el moment de la recepció de les obres d'urbanització dels polígons de promoció pública.   
3. La Comunitat Valenciana, se subroga en la posició jurídica de l'IPPV en els contractes d'amortització, arrendament, accés a la propietat i compra-venda, respecte als habitatges, locals comercials i edificacions complementàries, promogudes per aquest i que es detallen en la relació número 1, apartat 1.2. La subrogació esmentada suposa l'assumpció íntegra i amb plenitud d'efectes per la Comunitat Valenciana dels drets i de les obligacions derivats dels contractes esmentats. Això no obstant l'IPPV assumeix les obligacions econòmiques derivades de la regularització contractual o, si convé, de l'escripturació i les despeses registrals pendents, del patrimoni immobiliari que se cita, en els mateixos termes determinats en el punt anterior.   
4. Els terrenys propietat de l'IPPV, ja siga polígons residencials de grups d'habitatge o qualsevol altres situats en el territori de la Comunitat, segons relació adjunta número 1, apartat 1.2. No obstant això, i amb els mateixos criteris que en el cas del patrimoni edificat l'IPPV assumeix les obligacions econòmiques derivades de la regularització de la situació jurídica i registral d'aquests terrenys.   
Les indemnitzacions corresponents als expedients expropiatoris, lligats als mitjans traspassats, i iniciats amb anterioritat a la data d'entrada en vigor del traspàs, seran de càrrec de l'Administració de l'Estat en la part que excedesca dels recursos destinats a la cobertura del cost efectiu.   
5. A partir de l'efectivitat del traspassos, la Comunitat Valenciana se subroga en els drets i les obligacions derivats dels contractes d'obres, subministraments i serveis i convenis de qualsevol naturalesa, que es determinen en la relació número 1, apartat 1.5 i 1.6, així com la participació de l'IPPV en les distintes Juntes de Compensació en què estiga present, tant en matèria de sòl com d'edificació, i que es relacionen en les corresponents actes de traspassos.   
6. La titularitat i l'administració de les fiances i els concerts corresponents a immobles situats o subministraments prestats en el territori de la Comunitat Valenciana. La Comunitat Autònoma enfrontarà, amb caràcter regular, les devolucions individuals que se sol·liciten, tant de fiances com d'eventuals saldos negatius de concerts de fiances dipositades davant l'IPPV. L'Administració de l'Estat abonarà a la Comunitat Autònoma, mitjançant liquidació anual, l'import de les devolucions esmentades.   
F) Personal adscrit als Serveis i les Institucions que es traspassen.   
1. El personal adscrit als Serveis i les Institucions traspassats i que es referència nominalment en la relació adjunta número 2, passarà a dependre de la Comunitat Valenciana en els termes legalment establerts per l'Estatut d'Autonomia i d'altres normes aplicables en cada cas i en les mateixes circumstàncies que s'especifiquen en la relació adjunta, i amb el número de Registre de Personal.   
2. La Subsecretaria del Ministeri d'Obres Públiques i Urbanisme notificarà als interessats el traspàs a la nova situació administrativa, només aprove el Govern aquest acord mitjançant Reial Decret. Alhora remetrà als òrgans competents de la Comunitat Valenciana una còpia certificada de tots els expedients d'aquest personal traspassat, així com els certificats d'havers, referits a les quantitats acreditades durant 1983, i l'Administració de l'Estat procedirà a modificar les plantilles orgàniques i pressupostàries en funció dels traspassos operats.   
G) Llocs de treball vacants que es traspassen.   
Els llocs de treball vacants dotats pressupostàriament que es traspassen són els detallats en les relacions adjuntes número 2, amb indicació del Cos o l'Escala a què estan adscrits o assimilats, nivell orgànic i dotació pressupostària corresponent.   
H) Valoració definitiva de les càrregues financeres dels Serveis traspassats.   
H.1. La càrrega assumida neta que, segons la liquidació del pressupost de despeses per a 1982, correspon als serveis que es traspassen a la Comunitat, s'eleva amb caràcter definitiu a 162.273.733 pessetes, segons detall que figura en la relació número 3.1.   
H.2. Els recursos financers que s'han destinat a sufragar les despeses derivades de l'exercici dels serveis que es traspassen, durant l'exercici de 1983, han inclòs les dotacions següents:   
Assignacions pressupostàries per a cobertura del cost efectiu: 011.171.871 pessetes.   
Recaptació prevista per taxes, impostos, etc.: 246.756.526 pessetes.   
Aquestes dotacions i recursos apareixen actualitzats segons el Pressupost General de l'Estat de 1984, en la relació adjunta número 3.2.   
Inversions fora del cost efectiu descrites en la relació 3.3.   
H.3. El cost efectiu figura detallat en els quadres de valoració 3.1 i es finançarà en els exercicis futurs en la forma següents:   
H.3.1. Transitòriament, mentre no entre en vigor la corresponent Llei de Participació en els Tributs de l'Estat, mitjançant la consolidació de la Secció 32 dels Pressupostos Generals de l'Estat dels crèdits relatius als distints components del cost efectiu, pels imports que s'indiquen, susceptibles d'actualització pels mecanismes generals en cada Llei de Pressupostos.  
 Crèdits milers  
 pessetes 1982  
a) Costos bruts:  
Despeses de personal 209.689  
Despeses de funcionament 66.857  
Inversions per a conservació, millora i substitució 406.588  
   
Total 683.134  
b) A deduir:  
Recaptació anual per taxes i altres ingressos 443.709  
   
Total 239.425  
Les possibles diferències que es produesquen en període transitori a què fa referència l'apartat H.3.1, respecte al finançament dels Serveis traspassats, seran objecte de regularitzacions en el tancament de cada exercici econòmic, mitjançant la presentació dels comptes i estats justificatius corresponents, davant una comissió de liquidació que es constituirà en el Ministeri d'Economia i Hisenda.   
I) Documentació i expedients dels Serveis que es traspassen   
El lliurament de la documentació i dels expedients dels Serveis traspassats i la resolució d'aquells que es troben en tramitació, es realitzaran d'acord amb el que preveu l'article 8 del Reial Decret 4015/1982, de 29 de desembre.   
J) Data d'efectivitat dels traspassos  
Els traspassos de funcions i de mitjans objecte d'aquest acord tindran efectivitat a partir del dia 1 de gener de 1984.   
I perquè conste expedim aquesta certificació a Madrid el 27 de juny de 1983. Els Secretaris de la Comissió Mixta, Gonzalo Puebla de Diego i Maria Blanca Blanquer i Prats.   
Veure imatge


Còpia Permalink ELI